Calandrella cinerea

Calandrella cinerea Calandrella generoko animalia da. Hegaztien barruko Alaudidae familian sailkatua dago.

Txoriandere arrunt (Calandrella cinerea)

 Deskribapena 
Txoriandere arruntak, beste alaudidoek baino kolore zurbilagoak ditu, hitsagoak, baina diseinu mota berberaz orban argi eta ilunekin bere jantzian. Bizkarrean arre-grisaxka kolorea edo okrea du arre ilunagoko marra ugarirekin. Azpitik zuri zikin kolorekoa da, tindu okre-gorrixka kolorekoekin alboetan eta bularrean. Lepoaren bi aldeetan oso nabariak ez diren bi orban txiki  arre ilun kolorekoak ditu eta begien gainean marra zuri bat, bekain baten antzera.

Moko konikoa, motza eta zorrotza, arre-horixka. Hanka argiak, isatsaren alboetako bi lumen kanpoko ertza zuria da, hegaztiak hegaldia hazten duanean garbi ikusten den xehetasuna.

Hegatxabala baino dezente txikiagoa, 14 cm-koa eta 27 cm inguru hegoak zabalduta punten artean. Bere identifikaziorako detaile ona da gure alaudidoen artean hau dela bakarra azpialdeko tonu zurixkan orbanik ez duena.

 Biologia eta ohiturak 
Hegatxabal asko bezala, ez da inoiz zuhaitzetan pausatzen, hegan egiten du edo ibili egiten da. Lurrean oso ondo mugitzen da, azkar korrika. Normalean baxu egiten du hegan hegaldi uhinduan. Hegaldiko kantua gora igoaz, igoera ia bertikalean eta haizeari begira egiten du eta altuera jakin batera iritsitakoan hainbat minutuz atzera, aurrea, gora, behera batean ibili ondoren, erortzen uzten da eta berriro gora kantatzen duen bitartean. 

Txoriandere arrunta migratzailea da. Apirilean edo maiatzean iristen da hona, iraila-urrian Afrika iparraldean negua pasatzeko, nahiz eta batzuek Mediterraneoa zeharkatzen ez duten  eta Espainia hegoaldean geratzen diren.

Lurrean egiten du habia, sakonune txiki batean, sastraka batek babestuta, belar lehor, sustrai, luma eta artilez estaltzen duena. Normalean bi kume hazten ditu urtaro bakoitzean.

Kolore ezberdineko 3 eta 5 arrautzaz osatuta daude haien errunaldiak, zurixkatik grisaxkara kolorekoak  edo horixkak, oro har lur koloreko puntuekin. Inkubazioak 12-13 egun irauten du. Txitak nidikolak dira.

Gehienetan aleez eta hazi txikiez elikatzen da, baina, batez ere ugalketan, intsektu dezente kontsumitzen ditu.

 Banaketa, habitata eta egoera 
Europako, Afrikako eta Asiako eremu klimatiko mediterraneoetan, estepetan eta basamortuetan hazten da. Europan hertsiki mediterraneokoa da, Frantziako Atlantikoko kostaldetik Adour bokalera arte bizi den populazio txiki bat izan ezik. Iberian eskualde guztietan egiten du habia Kantauri zerrenda hezean izan ezik.

Bere habitata estepa eremuetan eta alfer-lur idorretan, erdi-basamortuetan, kostaldeko dunetan, gazi-paduretan etab. aurkitzen du, beti landaredi baxu eta eskasa duten lur zoruetan, lur biluzi proportzio ona dutenetan.

Gure lurraldean. hertsiki mediterraneoko espezie gisa agertzen da. Izan ere, Arabako Errioxako lur lehor batzuk okupatzen ditu. Ebro haranetik. Haroko kontxatik haratago joan gabe, Trebiñuko Konderri lehorrean aipamen batzuk dauden arren.

Ez ugari, baina larre xerofilo eta sastraka baxuko muino harritsuetan, mahasti batzuetan eta Guardiako aintzira endorreikoetan ertz lehor eta kresaladunetan aurkitzen da.

Txoriandere pispoleta (Calandrella rufescens) arruntaren oso antzekoa dena, baina zertxobait ilunagoa eta bularra marra marroi-beltzaxkaz orbandua duelako bereizten dena, badirudi ez dela iristen gure lurraldera. Espezie honek oraindik lur lehorragoak  okupatzen ditu. Duela gutxi Aragoin eta, oso gutxitan, Nafarroako Erriberako bi puntutan aurkitu da.

 Erreferentziak 

 Ikus, gainera 
 Calandrella
 Alaudidae

 Kanpo estekak 
 World Bird Names

Kategoria:Alaudidae
Kategoria:1788. urtean deskribatutako taxoiak
Kategoria:1789. urtean deskribatutako taxoiak